Μέρκελ: «Είμαστε άμεσα αλληλοεξαρτώμενοι»
Παπανδρέου: «Η κρίση μπορεί να μετατραπεί σε ευκαιρία»
Το κέντρο της Αθήνας, το Σύνταγμα έχει και πάλι αποκλεισθεί από Αγανακτισμένους και Διαμαρτυρόμενους Πολίτες. Ένστολοι ειδικοί φρουροί διαμαρτυρήθηκαν νωρίτερα για τις μειώσεις μισθών μπροστά στη Βουλή, ενώ επεισόδια μεταξύ αστυνομικών και διαδηλωτών με εκρήξεις και ρήψη χημικών ξέσπασαν αμέσως μετά τη κρίσιμη ψηφοφορία στη Βουλή για το ειδικό τέλος στα ακίνητα. Παρόλες τις εκφρασμένες αντιθέσεις βουλευτών του Κυβερνόντος Κόμματος ο νόμος πέρασε με 155 ψήφους υπέρ και 142 κατά. Την ίδια ώρα όσοι δεν διαμαρτύρονταν είχαν στραμμένα τα βλέμματα στην τηλεόραση όπου ο Πρωθυπουργός Γιώργος Παπανδρέου έκανε δηλώσεις από το Βερολίνο μαζί με την Καγκελάριο Αγκελα Μέρκελ. Καλώντας στην ομιλία του το πρωί τους Γερμανούς να επενδύσουν στην Ελλάδα και να συνεισφέρουν στην ανοικοδόμηση της ο κ. Παπανδρέου τόνισε ότι η Ελλάδα δεν είναι φτωχή χώρα αλλά παράδεισος ευκαιριών και ότι οι μεταρρυθμίσεις που επιχειρούνται είναι πρωτοφανείς. «Η κρίση μπορεί να μετατραπεί σε ευκαιρία με την χώρα να εμφανίζει πρωτογενές πλεόνασμα το 2012» είπε αισιόδοξος ο κ. Παπανδρέου. Η κ. Μέρκελ με τη σειρά της ήταν εντυπωσιακά καθησυχαστική τονίζοντας ότι η Γερμανία θέλει μια ισχυρή Ελλάδα, μέσα στο Ευρώ, αρκεί και εκείνη να τηρήσει τις υποχρεώσεις της και να εφαρμόσει τις μεταρρυθμίσεις της «Είμαστε λόγω Ευρώ άμεσα αλληλοεξαρτώμενοι. Χρειάζεται πολιτική βούληση για πιστή εφαρμογή των μέτρων αντιμετώπισης της κρίσης και εκτός από τις περικοπές σε δαπάνες και άλλα που επιχειρούνται χρειάζεται ανάκαμψη της οικονομίας.» είπε η κ. Μέρκελ Αναφερόμενη στην Τρόικα , τόνισε ότι πολλά θα εξαρτηθούν από την έκθεσή της και κυρίως η καταβολή της 6ης δόσης και ότι ήταν κρίμα που εγκατέλειψε την Ελλάδα. Σήμερα, τελικά ύστερα και από τις συνομιλίες ΔΝΤ –Βενιζέλου έγινε γνωστό ότι οι εκπρόσωποι της Κομισιόν και ΕΚΤ επιστρέφουν σήμερα στην Αθήνα και την Πέμπτη αναμένεται και ο κ. Τόμσον του ΔΝΤ από την Ουάσιγκτον. Η Τρόικα βέβαια θα φθάσει σε μια Αθήνα σε απεργιακό κλοιό καθώς όλα τα ΜΜΜ απεργούν σήμερα και μαζί και σε 48άωρη απεργία κατεβαίνουν και πάλι τα ταξί. Απεργούν επίσης οι εφοριακοί, οι τελωνιακοί, οι υπάλληλοι του Υπουργείου Οικονομικών και σε στάσεις εργασίας και καταλήψεις ς των δημαρχείων προχωρούν οι υπάλληλοι ΟΤΑ. Ο Υπουργός Οικονομίας Ευάγγελος Βενιζέλος τέλος, σε συνέντευξη τύπου που οργάνωσε , ανακοίνωσε ότι ο ίδιος και ο Πρωθυπουργός θα αποστείλουν επιστολές σε ΕΚΤ, ΔΝΤ και Ευρωπαϊκή Επιτροπή στις οποίες θα αναλύονται όλα αυτά νέα μέτρα και οι πολιτικές δεσμεύσεις τις Κυβέρνησης.